**Տ Ե Ղ Ե Կ Ա Ն Ք**

**«2009 թվականի նոյեմբերի 20-ի Անկախ Պետությունների Համագործակցությունում ապրանքների ծագման երկրի որոշման Կանոնների մասին» Համաձայնագրում փոփոխություններ կատարելու մասին» Արձանագրության նախագծի ստորագրման նպատակահարմարության վերաբերալ**

«2009 թվականի նոյեմբերի 20-ի Անկախ Պետությունների Համագործակցությունում ապրանքների ծագման երկրի որոշման Կանոնների մասին» Համաձայնագրում փոփոխություններ կատարելու մասին» Արձանագրության նախագծի ԱՊՀ Տնտեսական խորհրդի որոշումը ստորագրվել է 2018 թվականի դեկտեմբերի 7-ին Մոսկվայում` ԱՊՀ պետությունների ներկայացուցիչների կողմից:

Կողմերն առաջնորդվել են «Անկախ Պետությունների Համագործակցությունում ապրանքների ծագման երկրի որոշման Կանոնների մասին» 2009 թվականի նոյեմբերի 20-ի Համաձայնագրի հիմնական սկզբունքներով:

«2009 թվականի նոյեմբերի 20-ի Անկախ Պետությունների Համագործակցությունում ապրանքների ծագման երկրի որոշման Կանոնների մասին» Համաձայնագրում փոփոխություններ կատարելու մասին» Արձանագրության (այսուհետ՝ Արձանագրություն) հիմնական նպատակն է Պայմանների, արտադրական և տեխնոլոգիական գործողությունների, որոնց կատարման դեպքում ապրանքը համարվում է ծագած այն երկրից, որտեղ դրանք տեղի են ունեցել, ցանկում (այսուհետ՝ Ցանկ) ներառված ԱՊՀ ԱՏԳ ԱԱ ծածկագրերը համապատասխանեցնել 2017 թվականի հունվարի 1-ից ուժի մեջ մտած ԱՊՀ ԱՏԳ ԱԱ ծածկագրերի նոր խմբագրությանը:

Արձանագրությամբ առաջարկվում է նաև փոփոխություն կատարել 8528-ից հեղուկ բյուրեղյա մոնիտորներ ապրանքային դիրքում ընդգրկված ապրանքների մասով: Նախկին Համաձայնագրով ներառված Ցանկում 8528 ԱՏԳ ԱԱ ծածկագրին դասվող հեղուկ բյուրեղյա մոնիտորների նկատմամբ սահմանված են հետևյալ պայմանները. «պատրաստում ցանկացած դիրքի նյութերից հետևյալ տեխնոլոգիական գործողություններ կատարելու պայմանով՝ կորպուսի պատրաստում, էլեկտրահաղորդալարերի էլեմենտների պատրաստում; բլոկերի հավաքում և մոնտաժ; պարամետրերի կանոնակարգում և հսկողություն», որոնք անհրաժեշտ են երրորդ երկրների ապրանքների արտադրության մեջ օգտագործման ժամանակ վերջնական արտադրված ապրանքի համար «CT-1» ձևի ծագման սերտիֆիկատ տրամադրելու և հետագայում արտոնություն ստանալու համար:

Հարկ է նշել, որ Ռուսաստանի Դաշնությունում հեղուկ բյուրեղյա մոնիտորների արտադրության ժամանակ ապահովվում է բոլոր թվարկված պայմանների, արտադրական և տեխնոլոգիական գործողությունների կատարումը, բացառությամբ էլեկտրահաղորդալարերի էլեմենտների պատրաստում պայմանի: Միաժամանակ, էլեկտրահաղորդալարերի էլեմենտներ արտադրության մասով շուկայի ուսումնասիրությունները թույլ են տալիս եզրակացնել, որ հեղուկ բյուրեղյա մոնիտորներ արտադրողները հնարավորություն չունեն Ռուսաստանի Դաշնությունում ձեռք բերել նշված ապրանքը անհրաժեշտ որակով և մատչելի գներով /ներքին էլեկտրահաղորդալարերի էլեմենտների արժեքը կազմում է մոտավորապես պատրաստի արտադրանքի արժեքի 0,5%-ը/, երկրի տարածքում էլեկտրահաղորդալարերի էլեմենտների սեփական արտադրության կազմակերպումը տնտեսապես նպատակահարմար չէ: Անհրաժեշտ է նաև հաշվի առնել, որ 8528 ԱՏԳ ԱԱ ապրանքային դիրքում դասակարգված մյուս ապրանքների համար, օրինակ՝ հեռուստացույցի, էլեկտրահաղորդալարերի էլեմենտների պատրաստում պայմանի անհրաժեշտությունը Ցանկում բացակայում է:

Ելնելով վերոգրյալից՝ առաջարկվում է փոփոխություն կատարել Ցանկում 8528-ից ապրանքային դիրքի չափորոշիչներից էլեկտրահաղորդալարերի էլեմենտների պատրաստման բացառման մասով:

Արձանագրության կնքումը չի հանգեցնում լրացուցիչ ֆինանսական պարտավորությունների և ծախսերի:

Սույն Արձանագրության նախագծի դրույթները չեն հակասում նշված ոլորտում ԵԱՏՄ իրավական ակտերի պահանջներին:

Հաշվի առնելով վերը նշվածը ՀՀ տնտեսական զարգացման և ներդրումների նախարարությունը նպատակահարմար է գտնում նշված Արձանագրության ստորագրումը Հայաստանի Հանրապետության անունից:

ՀՀ ՏՆՏԵՍԱԿԱՆ ԶԱՐԳԱՑՄԱՆ

ԵՎ ՆԵՐԴՐՈՒՄՆԵՐԻ ՆԱԽԱՐԱՐ ՏԻԳՐԱՆ ԽԱՉԱՏՐՅԱՆ